Iesu rəɡkiari mwi m Farisi me mɨni mə,
“Iou nukuraanien sə raməhiəpwɨn nərmama ia tɨprənə i.
Iərmama sə rakurirə iou trəpwəh navənien ia nəpitəvien,
mətə trətoni nukuraanien sə kauvehi nɨmɨruien irə.”
Mɨreɡi Farisi me həni pen tɨ Iesu i mə,
“Ikamərer irapw maməɡkiari atukw ia niram iamɨnhi irə,
mətə nɨpəri nəɡkiariien səim riwən tukw ik,
ro pen nəɡkiariien səim ko kɨpkɨni mhə nɨpərhienien irə!”
Mɨreɡi Iesu rɨni pen tɨ nirəha i mə,
“Pərhien iakamərer irapw maməɡkiari atukw ia nirak,
mətə nəɡkiariien səiou ko kɨni nɨpərhienien irə,
tɨ nəri nə mə iakukurən kwopun iakuku pen ikɨn mɨne kwopun iakamevən ikɨn.
Mətə kɨmiaha hiəreirei kwopun iakuku pen ikɨn uə kwopun iakamevən ikɨn.
Kɨmiaha hiaməkiri nari ia nətərɨɡien səvəi iərmama a,
mətə iou iapkəkiri mhə iərmama riti.
Mətə trɨni mɨnuə iakəkiri iərmama riti,
nəkiriien səiou ro nɨpərhienien tɨ nəri nə mə rɨpko mhə iou əpa iakaməkiri in,
mətə iou mɨne Tata sə rɨnərhi pehe iou iakuvehe.
Hiəukurən nəɡkiariien i kɨmərai pen ia Loa səkɨmiaha rɨni iamɨnhi irə mə,
‘Iərmama kəru krouərer irapw rouni nəɡkiariien kuatia tukɨni nɨpərhienien irə.’
Təkwtəkwuni nəha iou mɨne Tata Kumwesən sə rɨnərhi pehe iou iakuvehe kɨmrau iarouərer irapw rouəɡkiari ia nirak rouni nəɡkiariien kuatia.”
Mɨreɡi irəha həni pen tɨ Iesu i mə,
“Səim isə Tata?”
Mɨreɡi Iesu rɨni mə,
“Kɨmiaha hiəuvəreirei iou,
mhəuvəreirei mwi Tata səiou.
Kamo hiəpkukurən iou,
ko hiəukurən mwi Tata səiou.”
Iesu rɨməni nəɡkiariien me i nəpɨn in ramahatən nərmama fwe ia nimwə səvəi Kumwesən ia kwopun kamerukw pen mane səvəi nəfwakiien ikɨn,
mətə iərmama riti rəpwəh nəkwtəmhiriien in tɨ nəri nə mə nəpɨn səvənhi tukəkwtəmhiri in irə rɨpkuvehe mhə ihi.
Ro iamɨnhi irə Iesu rɨni pen mwi tɨ nirəha i mə,
“Iou takəpwəh kɨmiaha mamevən.
Kɨmiaha tihətui iou mhemhə kɨmiaha noien ərəha me səkɨmiaha.
Kɨmiaha tihəpkəuvən mhə ia kwopun nəha iakamevən ikɨn.”
Ro iamɨnhi irə nəmə asori me səvəi nəkur Isrel həni mə,
“Nəɡkiariien nəha in rani mə kwopun nəha ramevən ikɨn,
kɨtaha tsəpkəuvən mhə ikɨn,
nɨpwran rəfo irə?
Rosi in trousi əpune atukw a in uə?”
Mɨreɡi Iesu rɨni pen tɨ nirəha i mə,
“Kɨmiaha imwəmiaha inhərɨpw.
Iou imwak irənhə.
Kɨmiaha nərmama səvəi tɨprənə i.
Iou rɨpko mhə iou iərmama səvəi tɨprənə i.
Iakuvəni raka tukumiaha i mə kɨmiaha tihemhə kɨmiaha noien ərəha me səkɨmiaha.
Iakɨməni iamɨnha irə tɨ nəri nə kɨmiaha tihaməkeikei mhəni nɨpərhienien ia nirak mə iou i in i.
Mə hiəpwəh tihemhə kɨmiaha noien ərəha me səkɨmiaha.”
Mɨreɡi irəha həres pen in mə,
“Ik sin nə?”
Mɨreɡi Iesu rɨni pen tɨ nirəha i mə,
“Iou iərmama i iakani pehe tukumiaha i fwe kupwən meste pehe ipwet.
Səiou me nəɡkiariien me rɨpɨk iakukurən nɨniien ia kɨmiaha.
Narimnari me rɨpɨk hiəno iakukurən nəkiriien mə hərəha.
Mətə Iəmə sə rɨnərhi pehe iou iakuvehe nəɡkiariien səvənhi ro nɨpərhienien,
nənə iou iakani irapw tɨ nərmama ia tɨprənə i nəfe nəɡkiariien iakreɡi in rɨməni pehe tukw iou i.”
Mətə irəha həreirei mə Iesu raməɡkiari ia Tata Kumwesən.
Ro iamɨnhi irə Iesu rɨni pen tɨ nirəha i mə,
“Nəpɨn kɨmiaha tihəuvehi utə raka iou,
Iəməti Iərmama,
tihəukurən mə iou i in i.
Kɨmiaha tihəukurən mwi mə iapko əpa raka mhə nari riti,
mətə iakəɡkiari mamesi pen a nəfe Tata Kumwesən rahatən iou irə.
Iəmə sə rɨnərhi pehe iou iakuvehe in ramarə kɨmrau min.
In rɨpkəpwəh mhə iou iakamavən əpa,
tɨ nəri nə mə nəpɨn me pam iakamo narimnari me səməme rerɨn ramaɡien tukwe.”
Nəpɨn Iesu rani nəɡkiariien me nəha nərmama həpɨk həni nɨpərhienien irə.